Nang si̱ a̱hwa nswak a̱ni,
Yesu si̱ kin tyia̱ mman ta̱m nggu na ba̱ nwuo kukwon a̱wak hu kiki,
ba̱ byia̱k á̱ nat a̱ma̱nyi a̱gba̱ndang jok ka,
gu ka ti̱n á̱kpa á̱niet ka ba̱ nkat a̱mali.
Nang gu mbyiat á̱kpa á̱niet ka sak a̱ni,
a̱ si̱ nyeak a̱ nat di̱ tsutsok gu ka naai A̱gwaza ma̱nyin gu a̱ja.
A̱tyetuk si̱ khwat nang gu shya̱ a̱ja ma̱nyin gu.
Di̱n jen a̱ja nang mman ta̱m na shya̱ ma̱ gbang ma̱ng khwong a̱gba̱ndang jok hu,
á̱ swuo a̱bung mi̱ kukwon a̱wak hu.
Mat ywan a̱sa̱khwot hu ku ji̱m á̱ bwuot ma̱ng a̱mba lilyim,
mat wun hu ku hyap mi̱ chet.
A̱wot nang jen ji yet tswam tsat mi̱ shong a̱tson,
Yesu si̱ chong tazwa a̱sa̱khwot,
a̱ nat da̱ a̱vwuo mba.
Nang mman ta̱m Yesu na ndi gu chong tazwa a̱sa̱khwot ka a̱ chobai da̱ a̱vwuo mba a̱ni,
a̱wun si̱ ta̱bat baa!
Ba̱ si̱ koot nkun mat a̱wun na,
nyia̱,
“Ki̱ka̱a̱u!
A̱tyu shyit wa wu!”
Mi̱ di̱ yong a̱hwa,
Yesu si̱ kin kaat ma̱ng a̱mba nyia̱,
“Nyi yok fa̱k a̱wun bah,
nyi gbang a̱lyia̱,
nung gwa!”
Bitut si̱ nwuak gu shim nyia̱,
“A̱tyoli,
ka̱ a̱tsak a̱lyiat nang nwan wa,
tyia̱ n chong tazwa a̱sa̱khwot ka,
n bai da̱ a̱vwuo ang!”
Yesu si̱ nyia̱,
“Ii,
Bitut da̱ bai la!”
A̱wot Bitut si̱ ghwut mi̱ kukwon a̱wak hu,
a̱ si̱ chong tazwa a̱sa̱khwot ka a̱ naat da̱ a̱vwuo Yesu.
Nang Bitut ndi wun hu nhyap mi̱ chet ma̱ng ywan a̱sa̱khwot hu a̱ni,
a̱ si̱ fa̱k a̱wun.
A̱ si̱ nwuo ya̱lyi̱ri̱p ma̱ a̱sa̱khwot na.
A̱ si̱ yorong ma̱ng a̱gba̱ndang a̱nwuat nyia̱,
“A̱tyoli,
san nung!”
Mi̱ di̱ yong a̱hwa Yesu si̱ kin neap bwak,
a̱ si̱ nta̱bat Bitut.
A̱ si̱ nyia̱ ma̱ng a̱nggu,
“A nwuak fwuo da̱ nung ma̱ a̱da̱dei.
Yihwa mbyia̱ nang a mbut mi̱ fwuo?”
Nang Bitut mbwuok a̱ nwuo mi̱ kukwon a̱wak hu a̱ni,
Yesu si̱ mun a̱ nwuo ma̱ng a̱nggu.
Wun hu si̱ kin gyong.
A̱wot mman nta̱m na si̱ kyuak Yesu ntong.
Ba̱ si̱ nyia̱,
“A̱tsak a̱lyiat,
a yet Nggwon A̱gwaza kya za̱m!”
Nang ba̱ mbyia̱k a̱gba̱ndang jok wu a̱ni,
ba̱ si̱ chyok á̱ nwuo mi̱ fam a̱byin Ja̱ni̱sa̱ra̱t.
Jen nang á̱niet a̱keang ba nfi̱k nang Yesu wa a̱ni,
nkhang bai nggu na si̱ kai a̱mgba̱m fam a̱byin a̱hwa ma a̱nggang.
A̱wot di̱ banjen ma̱ a̱da̱dei,
á̱ si̱ bai ma̱ng á̱niet nzwán da̱ a̱vwuo nggu,
gu ka choot baa.
Ba̱ si̱ naai ngguu gu yok á̱niet nzwán ba ba̱ byiam guu,
ku di̱ ma̱ a̱ta̱m a̱toot gu kikya.
A̱wot a̱mgba̱m a̱tyu a̱ byiam gu a̱ni,
a̱ si̱ choot.